รื้อใหญ่สวัสดิการเบิกยาขรก.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ครม.พบเบิกยานอกบัญชีหมื่นล้าน สั่งตั้งทีมศึกษาคลอดออมสุขภาพ
โพสต์ทูเดย์ — ครม. ไฟเขียวคุมเข้มข้าราชการเบิกจ่ายค่ายา หลังพบยอดเบิกจ่ายยานอกพุ่ง 1.5 หมื่นล้านบาท 
นพ.ภูมินทร์ ลีธีระประเสริฐ รองโฆษกสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบมาตรการควบคุมเบิกจ่ายยา เงินสวัสดิการรักษาพยาบาลของข้าราชการ เนื่องจากพบว่ารายจ่ายการเบิกจ่ายค่ายาข้าราชการที่เป็นผู้ป่วยนอกเพิ่มขึ้นในอัตราที่สูงขึ้นเรื่อยๆ โดยเพิ่มจาก 46% ของค่ารักษาพยาบาลทั้งหมดในปี 2545 เป็น 74% ในปีงบประมาณ 2552 จึงได้ให้กระทรวงการคลังและกรมบัญชีกลางไปศึกษารายชื่อยาที่มีการเบิกจ่ายสูงในสถานพยาบาลของราชการที่มีการให้บริการผู้ป่วยนอก 34 แห่ง
“กรมบัญชีกลางได้ตรวจสอบข้อมูลย้อนหลังใน 10 เดือน ของสถานพยาบาลของราชการ 31 แห่ง จาก 34 แห่ง พบว่ามีการสั่งยารวม 16.6 ล้านรายการ มูลค่ารวมกว่า 1.52 หมื่นล้านบาท ซึ่งเป็นยาที่มีรายการนอกบัญชียาหลักแห่งชาติที่มีราคาแพง และมีหลักฐานว่าเป็นการสั่งจ่ายยาที่ไม่เหมาะสม 40% คิดเป็นมูลค่ากว่า 1 หมื่นล้านบาท หรือ 66% ของมูลค่ายารวมทั้งหมด” นพ.ภูมินทร์ กล่าว 
ทั้งนี้ ครม. จึงกำชับให้ตรวจสอบและควบคุมการเบิกจ่ายยาหรือรายการไปตามบัญชียาหลักแห่งชาติ หรือตามเงื่อนไขบ่งชี้ โดยแต่งตั้งคณะกรรมการบริหารระบบสวัสดิการรักษาพยาบาลขึ้นมาดูแล 
นอกจากนี้ ได้มอบหมายให้กรมบัญชีกลางร่วมกับหน่วยงานที่เกี่ยวข้องศึกษาความเป็นไปได้ในการประยุกต์ใช้ระบบเมดิเซฟ ซึ่งเป็นระบบการออมเพื่อสุขภาพสำหรับข้าราชการบรรจุใหม่ และปฏิรูประบบสวัสดิการรักษาพยาบาลข้าราชการ อีกทั้งมอบหมายให้กรมบัญชีกลางศึกษาอัตราจ่ายล่วงหน้ารายกลุ่มโรค สำหรับการรักษาผู้ป่วยภายนอก 
นายมนัส แจ่มเวหา ที่ปรึกษาด้านพัฒนาระบบการเงินการคลัง กรมบัญชีกลาง กล่าวว่า คณะกรรมการบริหารระบบสวัสดิการรักษาพยาบาลข้าราชการ จะมีปลัดกระทรวงการคลังเป็นประธาน และมีหน่วยงานที่เกี่ยวข้องร่วมเป็นกรรมการ เพื่อดูแลประสิทธิภาพการควบคุมการเบิกจ่ายค่ารักษาพยาบาลได้ดีขึ้น 
ทั้งนี้ ได้ตั้งเป้าหมายว่าในปีงบ ประมาณ 2553 นี้ จะพยายามควบคุมรายจ่ายไม่ให้สูงเกินกว่าปีงบประมาณก่อนที่มีการเบิกจ่ายไป 6.13 หมื่นล้านบาท อย่างไรก็ดีในปีงบประมาณนี้ได้รับอนุมัติงบประมาณเพียง 4.85 หมื่นล้านบาท จากที่ของบไป 6.3 หมื่นล้านบาท
“รมว.คลัง ได้กำชับว่าให้เดินหน้าเรื่องนี้ กรมบัญชีกลางคงเร่งนัดประชุมคณะกรรมการในเร็วๆ นี้” นายมนัส กล่าว